text: Busprojekt tager kunstgidsler
  25 august 2015 kl. 12.47
  Kunstoplevelserne ruller i bogstaveligste forstand i bybusserne i Trekantsområdet. - Vi stopper kunsten ned i halsen på folk, siger idekvinde bag projektet.
  
  For tredje år i træk rykker kunsten ind i bybusserne i trekantsområdet under festugen. Navnet er "The Bus Project III" og ingen kan vide sig sikre.
  - Vi vil stjæle den elitære kunst fra eliten, og gøre den lidt bredere, siger Lene Noer, der er medarrangør af busprojektet tirsdag til TV SYD.
  I løbet af ugen kan heldige buspassagerer opleve både operasang, modeltegning, videokunst og rap, hvis de tilfældigvis er på den rigtige bus, på det rigtige tidspunkt.
  - Kunst er blevet sådan noget man selv skal opsøge, siger Lene Noer, og får så et glimt i øjet før hun fortsætter. - Der er mange, der synes det måske ikke lige er noget for dem, men så tager vi dem som gidsler her i bussen, og propper kunsten ned i halsen på dem. Og så håber vi at det går.
  Du kan høre Lene Noer fortælle om projektet i videoen nedenfor (Varighed: 01:00).
  